Գետնաստղ ցեղակից

Գետնաստղ ցեղակից (), տորոնազգիների ընտանիքին պատկանող ծածկասերմ բույս, որը գրանցված է Հայաստանի Հանրապետության Կարմիր գրքում։

Նկարագրություն 
7-10 սմ բարձրությամբ, խիտ ճիմեր առաջացնող մոխրականաչ կիսաթփիկ է։ Ծաղկակիր ցողունները վեր բարձրացող են։ 1 մմ լայնությամբ տերևները գծային են և  ցողունի վրա դասավորված են 4-ական միմյանցից քիչ հեռացած օղակներով։ Ծաղկակիրները համարյա նստադիր են, վարդագույն, խմբված՝ 3-7-ական ցողունների գագաթին։

Տարածվածություն 
Հայաստանում հայտնի է Վերին Ախուրյանի (Ամասիայի շրջակայք) և Շիրակի (Ջաջուռի լեռնանցք, Արթիկի շրջակայք) ֆլորիստիկական շրջաններում։ Հանդիպում է Վրաստանում (Աջարիա) և Արևելյան Անատոլիայում (Էրզրում)։

Էկոլոգիա 
Աճում է վերին լեռնային գոտում՝ ծովի մակարդակից 1700-1900 մ բարձրությունների վրա, տափաստաններում, տափաստանային թփերի մացառուտներում, քարքարոտ լանջերին, քարաթափվածքների վրա։ Ծաղկում է հունիս-հուլիս ամիսներին, պտղաբերում` հուլիս-օգոստոսին։

Պահպանություն 
Վտանգված տեսակ է։ Տարածման և բնակության շրջանների մակերեսը՝ 500 կմ²-ից պակաս է։ Աճելավայրերի փոփոխության պատճառով տեսակին սպառնում է տարածման և բնակության շրջանների նվազում։ Ընդգրկված չէ CITES–ի և Բեռնի կոնվենցիայի հավելվածներում։

Պահպանության գործողություններ չեն իրականացվում։

Ծանոթագրություններ 

Վտանգված տեսակներ
Ծածկասերմեր
Տորոնազգիներ
ՀՀ Կարմիր գրքում գրանցված բույսեր